
Secolul al XX-lea a fost „secolul” multor lucruri: al aviaţiei, al comunis- 
mului, al războaielor mondiale, al atomului, al psihanalizei, al pedagogiei, 
al radioului, al televiziunii, al cuceririi spaţiului, al Bibliei, al Internetului... 
Neîndoielnic, un secol mare. „Secolul cel mai lung”, prin amploarea schim- 
bărilor ce au avut loc, prin accelerarea istoriei, prin importanţa şi numărul 
descoperirilor. 

Teologii şi creştinii catolici spun că secolul al XX-lea a fost secolul Bise- 
ricii. Evenimentul ce a hrănit această percepție a fost Conciliul al II-lea din 
Vatican şi deschiderea teologică, spirituală şi pastorală inaugurată de Con- 
stituția dogmatică despre Biserică Lumen gentium. Fiind adoptată aproape 
în unanimitate cu 2151 de voturi „pentru” şi 5 „împotrivă”, în 21 noiem- 
brie 1964, Constituţia despre Biserică este un indiciu al obiectivului prin- 
cipal ce a polarizat atenţia părinților adunaţi în Conciliul al II-lea din Va- 
tican. Într-un anumit fel, lucrul acesta era explicabil, deoarece şi la 
Conciliul I din Vatican s-a propus o schemă despre Biserică, ce avea ca titlu 
„Constituţia dogmatică despre Biserica lui Cristos”. Dar această schemă 
nu a putut fi dezbătută şi votată din cauza războiului prusaco-francez din 
1870. În ciuda acestor circumstanţe nefavorabile, s-a votat totuşi capitolul 
11, unde se vorbea despre primatul şi puterea papei. În schimb, capitolul 
1, care prezenta Biserica în termeni biblici, precum cel de „trup mistic”, nu 
a intrat în dezbatere. 

Meritul de a nu fi lăsat să se piardă această imagine despre Biserică îi 
revine Papei Leon al XIII-lea, care a preluat-o şi a folosit-o în scrisorile sale 
enciclice. Iniţiativa Suveranului Pontif a fost urmată de alți teologi la înce- 
putul secolului al XX-lea, astfel încât Romano Guardini constata cu bucurie 
un mare eveniment ce era în curs de realizare în vremea aceea: trezirea 
Bisericii din sufletele oamenilor. În 29 iunie 1943, prin publicarea Scrisorii 
enciclice Mystici Corporis, Papa Pius al XII-lea a confirmat aceste preocu- 
pări şi tendinţe teologice. Într-un sens larg, Mystici Corporis poate fi con- 
siderată preludiul Conciliului al II-lea din Vatican şi, îndeosebi, al Consti- 
tuţiei dogmatice despre Biserică Lumen gentium. 

1. Pregătirea schemei despre Biserică 


În primele veacuri creştine, Biserica nu obişnuia să se uite în oglindă. 
Ştia din Sfânta Scriptură că este „poporul lui Dumnezeu”, „trupul lui Cris- 
tos”, iar părinții Bisericii şi teologii vorbeau despre Dumnezeu şi despre 
Cristos. Lucrul acesta era valabil şi în vremea sfântului Toma de Aquino, 
care nu ne-a oferit nici un tratat despre Biserică, deşi Biserica era prezentă 
peste tot în tratatele sale teologice, mai ales acolo unde era vorba despre 
căutarea lui Dumnezeu şi unirea cu Cristos. Primele tratate de ecleziologie 
au apărut în secolul al XIV-lea, dar ele s-au dezvoltat ceva mai târziu în 
contextul conflictului dintre puterea spirituală a papei şi puterea temporală 
a împăratului şi a regilor. În funcție de acest context conflictual, Biserica 
s-a definit ca societate vizibilă, ierarhică, din punct de vedere juridic per- 
fectă, diferită de stat, dar comparabilă cu statul. Această definiție a fost 
formulată de cardinalul Bellarmin (f 1621) şi a rămas predominantă până 
la Conciliul al II-lea din Vatican!. 

După cum se ştie, inițiativa Papei loan al XXIII-lea de a convoca un 
conciliu ecumenic a fost o surpriză mare pentru mulți cardinali şi episcopi, 
în special, pentru cardinalii Curiei Romane şi pentru o bună parte dintre 
episcopii catolici. Lucrul acesta se poate observa din analiza propunerilor 
şi sugestiilor (desiderata) formulate de invitaţii la Conciliu, care au fost 
adunate în șaptesprezece volume mari. Într- adevăr, din răsfoirea acestor 
pagini, rezultă faptul că dorința de reformă avea un caracter mai degrabă 
canonic şi liturgic? şi că, în general, nu se ştia prea bine ce se va discuta la 
Conciliu. Lipsa de experienţă crea impresia de confuzie. Cardinalul Sue- 
nens îşi amintea că Papa loan al XXIII-lea îi încuraja pe toţi colaboratorii 
săi, spunându-le: „În chestiunile legate de conciliu toți suntem începă- 
tori”3. Cu toate acestea, Papa Ioan al XXIII-lea avea un plan deja stabilit. 
Într-un discurs pe care l-a ţinut cu o lună de zile înainte de deschiderea 
lucrărilor, Papa şi-a prezentat programul, vorbind în aceşti termeni: 


Noi credem că este oportun şi binevenit să amintim aici simbolismul lumânării 
pascale. La un semnal al liturgiei, iată că răsună numele său: Lumen Christi! 
Lumina lui Cristos! Din toate părțile pământului, Biserica lui Isus răspunde: Deo 
gratias! Mulţumim lui Dumnezeu! Este ca şi cum ea ar spune: lumen Christi, 
lumen Ecclesiae, lumen gentium: lumina lui Cristos, aceasta este lumina Bi- 
sericii, pentru a deveni lumina popoarelor. Într-adevăr, ce altceva poate să fie 
un conciliu ecumenic, dacă nu reînnoirea (aggiornamento) acestei întâlniri cu 


1 Cf. Th. Rev-MERMET, Croire. Vivre la foi avec le Concile Vatican II, III, Droguet & Ar- 
dant, Limoges 1979, 117-194. 

2 Cf. L.J. SUENENS, Ricordi e speranze, Paoline, Cinisello Balsamo 1993, 63-64. 

3 Cf. L.J. SUENENS, Ricordi e speranze, 65. 

chipul lui Isus înviat, Rege glorios şi nemuritor, luminând peste tot în Biserică, 
pentru a mântui, a aduce bucuria şi a ilumina națiunile umane?“ 


În acest discurs, Biserica a fost tema centrală: Biserica înlăuntrul şi 
Biserica în afara omului. Totuşi, Papa a lăsat Conciliului libertatea de a-şi 
alege propria cale. Astfel, la sfârşitul primei sesiuni, se contura cu multă 
claritate că Vatican al II-lea avea să fie un Conciliu focalizat pe Biserică’. 

Schema despre Biserică, pregătită pentru Vatican al II-lea, cuprindea 
unsprezece capitole. Printr-o muncă enormă, această schemă integra En- 
ciclica Mystici Corporis şi se deschidea către lumea laicilor, către ecume- 
nism. Dar se cantona la Biserica „militantă”, adică la Biserica „luptătoare” 
de pe acest pământ, excluzând Biserica escatologică, adică împărăţia cerului; 
insista pe aspectul juridic şi lăsa în umbră dimensiunea mistică; privilegia 
aspectul triumfător, uitând dimensiunea slujirii şi a umilinţei. Păstra limi- 
tele definiţiei lui Bellarmin, excluzându-i pe creştinii separați, chiar şi pe 
cei justificaţi şi de bună-credință. Relua viziunea strâmtă şi juridică a Pa- 
pei Pius al XII-lea, circumscriind trupul mistic la „Biserica romană”. Drep- 
tul divin al episcopilor era prezentat într-un mod restrictiv. În timpul primei 
sesiuni conciliare, această primă schemă despre Biserică a fost criticată de 
mulți cardinali, printre care trebuie amintiți cardinalul Liénart, cardinalul 
Doepfner, patriarhul Maximos şi cardinalul Montini (viitorul Papă Paul al 
VI-lea). 

Între prima şi a doua sesiune a Conciliului s-au scurs nouă luni de zile, 
timp în care a murit Papa Ioan al XXIII-lea (3 iunie 1963), a fost ales Papa 
Paul al VI-lea (21 iunie 1963), iar Comisia pentru Doctrină a Conciliului a 
decis să renunțe la prima schemă despre Biserică şi să propună o altă schemă 
neoficială, de origine belgiană’, care circula deja printre părinţii conciliari 
în timpul primei sesiuni. Dacă prima schemă cuprindea unsprezece capitole 
şi avea un caracter preponderent juridic, cea de-a doua a fost structurată 
în opt capitole şi a primit, în plus, mai multe sublinieri teologice şi biblice, 
devenind, în felul acesta, mai echilibrată şi pe măsura aşteptărilor episcopilor 


1 Ioan AL XXIII-LEA, Radiomessaggio al mondo (11 settembre 1962). 

5 Cf. L.J. SUENENS, Ricordi e speranze, 85-96. 

ê Deja înainte de a fi respinsă prima schemă, cardinalul Suenens i-a cerut mons. Philips, 
profesor de dogmatică la Louvain, să pregătească o altă schemă, care să pună în evidență 
aspectele spirituale şi evanghelice ale Bisericii, adică să treacă de la ecleziologia juridică 
la ecleziologia comunitară centrată pe misterul adânc al Bisericii, Sfânta Treime. O altă 
noutate introdusă de cardinalul Suenens, la sugestia mons. Prignon, rectorul Colegiului 
belgian din vremea Conciliului, a fost schimbarea ordinii capitolelor din prima schemă şi 
să se vorbească mai întâi despre misterul Bisericii, apoi despre poporul lui Dumnezeu şi, în 
fine, despre ierarhia bisericească, lucru care s-a realizat în timpul celei de-a doua sesiuni 
conciliare. Cf. L.J. SUENENS, Ricordi e speranze, 139-141; K. Scnarz, Storia dei Concili. La 
Chiesa nei suoi punti focali, EDB, Bologna 1999, 288-291. 

formulate în desiderata. În funcţie de numărul zilelor cât a durat discuţia 
pe marginea acestor texte, ne putem da seama ce s-a întâmplat în aula 
conciliară: 8 zile pentru prima schemă, care a fost respinsă (în prima sesiune, 
1-7 decembrie 1962); 41 zile pentru a doua schemă, care a stat la baza ac- 
tualei constituţii despre Biserică (în a doua sesiune, 20 septembrie - 31 oc- 
tombrie 1963), plus alte 3 zile din sesiunea a treia (15-17 septembrie 1964). 
Aşadar, schema nouă a fost discutată timp de 44 de zile şi a reuşit să pună 
în lumină o nouă perspectivă de înțelegere a Bisericii, invitându-ne să ci- 
tim identitatea Bisericii pornind din interiorul spre exteriorul său, şi nu 
invers”. 


2. Conţinutul Constituţiei dogmatice 
despre Biserică Lumen gentium 


Misterul Bisericii — primul capitol — este punctul de pornire în descrierea 
identităţii Bisericii. Potrivit acestui capitol, Biserica s-a născut din Sfânta 
Treime. Fiind însemnată, încă de la naştere, de pecetea celor trei Persoane 
divine, Biserica reprezintă în mod unic şi excelent condiţia de posibilitate 
ca, în virtutea chemării creştine şi a Botezului, fiecare om să fie legat onto- 
logic de Sfânta Treime şi să fie introdus într-un regim de viaţă caracterizat 
de iubirea ce se dă şi se primeştet. Acesta este planul veşnic al Tatălui, ce 
se realizează în Biserică. În raport cu acest plan, Cuvântul întrupat este 
instrumentul de înfăptuire, tocmai în virtutea misiunii sale răscumpără- 
toare. lar Biserica, născută din sacrificiul său, este însuflețită de Duhul 
Sfânt. Prin natura sa, această Biserică tinde spre împărăţia lui Dumnezeu 
şi transmite tuturor generaţiilor umane moştenirea Întemeietorului său; 
de aceea, aici, pe pământ, Biserica lui Cristos este Biserica celor săraci. Cu 
ajutorul mai multor expresii, se deschid asupra Bisericii perspective boga- 
te şi complementare; pentru a uşura imaginaţia şi gândirea noastră, textul 
îmbracă realitatea divină a Bisericii cu numeroase închipuiri biblice, din- 
tre care „trupul lui Cristos” este cea mai familiară şi cea mai bogată. 

Prezentarea Bisericii pornind de la Misterul întemeietor este marcată 
de primatul recunoaşterii acestui Mister. Sigur că realitatea concretă şi 
vizibilă, aceea care se exprimă prin cuvântul „societate”, nu este contestată. 
Dar percepţia, înțelegerea sa porneşte de la izvorul care este şi sensul ei. 
Numai în funcţie de Treimea tainică şi reciprocitatea iubirii divine, putem 
înţelege caracterul original şi adevărul comunităţii credincioşilor în Cristos, 


7 Cf. G.-M. GARRONE, „Constitution dogmatique sur l’ Église Lumen gentium” , în CONCILE 
OECUMENIQUE VATICAN II, L'Église. L’Oecuménisme. Les Église Orientales, I, Éditions du 
Centurion, Paris 1965, 9-23. 

8 Cf. G.-M. GARRONE, „Constitution dogmatique sur l’Église Lumen gentium”, 22-23. 


CONSTITUȚIA DOGMATICĂ DESPRE BISERICĂ 141 


precum şi instrumentele voite de Dumnezeu pentru această comunitate ca 
să-şi asigure creşterea şi viața. 

Capitolul trecere în revistă toate resursele oferite de revelaţie, toate 
imaginile pe care ni le-a lăsat Dumnezeu pentru a înțelege planul şi lucra- 
rea sa. De aceea, textul oferă o clasificare rapidă şi sumară a acestor ima- 
gini, deschizând multe direcții de meditaţie şi de reflecţie. Remarcăm mai 
întâi imaginile legate de casă şi, mai exact, de templu. Apoi, le observăm pe 
cele luate din lumea viticolă şi pastorală, pe cele care sunt împrumutate 
din viaţa de familie. Alte imagini sunt legate de intimitatea spirituală cre- 
ată de har între Dumnezeu şi omul credincios, Dumnezeu asumându-şi, în 
acest caz, rolul de mire. În fine, ținând cont de orizontul timpurilor, le gă- 
sim pe acelea care oferă imaginea unui plan pe deplin împlinit, cum ar fi 
Cetatea cerească, Ierusalimul ceresc, a cărui lumină este Mielul. 

Astfel, imaginea trupului mistic nu este singura imagine folosită pentru 
a indica identitatea Bisericii, chiar dacă rămâne o imagine privilegiată şi 
mai la îndemână. La fel ca în teologia sfântului Paul, ea rămâne un instru- 
ment cu virtualități dialectice, apostolice şi spirituale în mod absolut neli- 
mitate. Dar, în acelaşi timp, ea nu trebuie să fie exclusivă, pentru că ar fa- 
cilita alunecarea de la imaginea paulină, care este legată de trupul uman, 
la ideea juridică de trup social, care nu mai este o imagine. De exemplu, 
unele probleme cu privire la Biserică, cum ar fi integrarea în Biserică a 
diferitelor grupuri de oameni de alte religii, ar găsi cu greu o soluţie dacă 
ideea de trup al lui Cristos ar fi folosită în mod formalist?. 


Poporul lui Dumnezeu — capitolul al II-lea — nu este doar o simplă ima- 
gine biblică aplicată la Biserică, pentru că realitatea pe care o indică nici 
măcar nu figura în prima schemă a Constituţiei dogmatice despre Biserică. 
Introducerea acestui capitol a fost considerată de cardinalul Suenens o 
adevărată „revoluţie copernicană”!. Fiind o imagine tradițională în Ve- 
chiul Testament, care a trecut apoi şi în Noul Testament, într-un chip de- 
osebit prin Scrisoarea sfântului Petru, expresia „poporul lui Dumnezeu” re- 
prezintă una dintre cele mai importante contribuţii ale curentului reformator 
de la Conciliu. Potrivit acestei orientări, Biserica nu este o entitate spirituală 


? Pentru aprofundarea acestei probleme, a se vedea: Ioan PauL AL II-LEA, Scrisoarea 
enciclică Redemptoris missio despre permanenta valabilitate a preceptului misionar (7 de- 
cembrie 1990), ARCB, Bucureşti 1990; CONGREGAȚIA PENTRU DOCTRINA CREDINȚEI, Declaraţia 
Dominus Jesus privind unicitatea şi universalitatea salvifică a lui Isus Cristos şi a Bisericii 
(6 august 2000), ARCB, Bucureşti 2000; B. FonrE, „Euharistia şi Biserica, comuniune şi 
misiune” (traducere din limba italiană de W. Dancă), Dialog Teologic 10 (2002) 17-28. 

10 Cf. L. J. SUENES, Ricordi e speranze, 140-141. 

rigidă, fixată în timp o dată pentru totdeauna, ci o realitate vie, într-o per- 
manentă inserare în evenimentele istoriei umane". 

În inima acestei realități divino-umane se află creştinul, care participă 
la preoţia lui Cristos. Preoţia „comună” comportă toate aspectele preoţiei 
Domnului: cultul adus Tatălui, răspândirea mesajului mântuirii, colaborarea 
la instaurarea în lume a împărăției iubirii. Primul aspect al acestei preoţii 
se referă la formele vieţii sacramentale; al doilea se exprimă, în special, 
prin ceea ce teologia numeşte „simțul credincioşilor” (sensus fidelium) sau 
prin carisme care, fără să limiteze responsabilitățile ierarhiei, contribuie 
la îmbogățirea Bisericii; în fine, participarea la înfăptuirea împărăției iubirii 
în structurile lumii este una dintre formele importante ale misiunii laicilor 
creştini. 

Acest popor al lui Dumnezeu este în mod esenţial „catolic”, adică ni- 
meni, oricare ar fi condiţia sa, şi nici o valoare, oricare ar fi originea sa, nu 
pot să-i fie străine, din cauza intenţiei universale de mântuire a lui Dum- 
nezeu, față de care Biserica este instrumentul prin excelență. Unii benefi- 
ciază integral de toate resursele pe care Dumnezeu le-a oferit Bisericii sale. 
Potrivit planului lui Dumnezeu, acest nucleu autentic este instrumentul 
voit în mod expres pentru realizarea sa. Alții au la îndemână o parte mai 
mică sau mai mare din resursele sale: Botezul poate să-i introducă în trupul 
lui Cristos, se pot bucura de participarea la ierarhia autentică de origine 
apostolică. Lucrul acesta le conferă o participare adevărată, deşi incompletă, 
la viaţa Bisericii. La fel, şi cei care, chiar dacă nu cred în Cristos, au totuşi 
o viață religioasă sau, deşi nu cred în Dumnezeu, sunt dispuşi în sufletul 
lor să primească harul divin, trebuie să fie consideraţi ca fiind părtaşi într-un 
anumit mod - limitat, dar real - la viața Bisericii. 

Acest capitol important deschide numeroase perspective. Mai întâi, 
subliniază ceea ce este în spiritul Conciliului, şi anume identitatea funda- 
mentală a condiţiei creştine comune tuturor celor botezați. Biserica nu 
mai este văzută ca societate sau în lumina diferitelor misiuni ce structu- 
rează organizarea vieţii sale. De data aceasta, poporul lui Dumnezeu este 
Biserica întreagă, şi nu doar membrii ierarhiei. Toată lumea face parte din 
această Biserică, având acelaşi titlu fundamental. Nu există decât o singură 
chemare, după cum nu există decât un singur destin. Consecințele acestei 
alegeri sunt excepționale. Este evident că, intervenind doar ulterior, ierar- 
hia nu poate avea în interiorul poporului lui Dumnezeu decât un loc de 
slujire, adică acela al autorităţii; în interiorul poporului lui Dumnezeu, 
laicii nu mai sunt dependenţi de ierarhie atunci când se pune problema de 
a găsi modalități concrete de realizare a conţinutului propriu preoţiei lor, 


1 Cf. G.-M. GARRONE, „Constitution dogmatique sur l’Église Lumen gentium”, 37-39. 

pentru că de această lucrare a laicilor depinde soarta binelui comun. La fel, 
şi în ceea ce priveşte viața călugărească. 

Într-adevăr, acest capitol reuşeşte să pună în lumină dimensiunea isto- 
rică a Bisericii, afirmând faptul că realitatea Bisericii nu se epuizează în 
analiza definiției sale. Astfel, Biserica este o realitate înscrisă în timp, care 
trăieşte împreună cu oamenii în mijlocul evenimentelor istorice. Văzută 
din această perspectivă, Biserica se află în cele mai bune condiții pentru a 
purta un dialog adevărat cu lumea. În sfârşit, în lumina acestui capitol, 
Biserica pare mai dinamică, mai misionară, pentru că reuşeşte să armoni- 
zeze trăsăturile escatologice ale Bisericii cu dimensiunea sa biblică şi ecu- 
menică!?. 


Constituţia ierarhică a Bisericii — capitolul al III-lea — este, într-un anu- 
mit sens, cel mai important capitol din Lumen Gentium, pentru că a reuşit 
să dezvolte doctrina despre episcopat, pentru că a oferit soluția acordării 
afirmațiilor privind colegialitatea episcopatului cu acele afirmaţii care de- 
fineau, la primul Conciliu din Vatican, primatul suveranului pontif”. 

Aşa se explică lungimea şi seriozitatea discuţiilor pe marginea acestui 
capitol. Înainte de Conciliu, teologia despre episcopat părea, în mod curios, 
destul de săracă; era strivită cumva între doctrina despre preoție, bine 
precizată, pe de o parte, iar pe de alta, doctrina primatului pontifical defi- 
nită de Conciliul Vatican I. Acest prim Conciliu din Vatican trebuia să se 
ocupe şi de episcopat, dar din cauzele ştiute, problema a fost amânată, şi 
aşa a rămas timp de un secol. De aceea, la Conciliul al II-lea din Vatican, 
două probleme legate între ele trebuia să fie aduse la zi: „sacramentalita- 
tea” episcopatului şi „colegialitatea” sa: sacramentalitatea, adică locul 
precis al episcopului în raport cu preotul în liturgia sacramentului hiroto- 
nirii, cu alte cuvinte, ceea ce sacrul episcopal adaugă preoţiei din punct de 
vedere sacramental; şi colegialitatea, adică legătura radicală care îl asociază 
pe orice episcop „colegilor” săi în „ordinul” episcopal, făcându-l membru al 
unui trup, şi nu doar titularul personal al unei puteri. 

Spre această colegialitate s-au îndreptat reflecțiile, fie în urma analizei 
izvoarelor liturgice, a ceremoniei sacre, în special, fie prin forța contextului 
evanghelic: în definitiv, episcopatul îşi află izvorul în „Colegiul celor Doi- 
sprezece”, adunaţi în jurul Domnului şi în jurul lui Petru, capul acestui 
colegiu prin voinţa clară a lui Isus. Oricât de greu ar fi fost de tradus în 


12 Pentru exemplificarea acestui aspect eclezial, a se vedea: IoAN PAUL AL II-LEA, Scri- 
soarea apostolică Novo millennio ineunte (6 ianuarie 2001), Presa Bună, Iaşi 2001; IDEM, 
Scrisoarea enciclică Ecclesia de Eucharistia (17 aprilie 2003), Presa Bună, Iaşi 2003; IDEM, 
Exortaţia apostolică post-sinodală Ecclesia in Europa (28 iunie 2003), Presa Bună, laşi 2003. 

13 Cf. G.-M. GARRONE, „Constitution dogmatique sur l’Église Lumen gentium”, 56-64. 

formule teologice şi juridice natura acestei colegialități, complementare 
primatului pontifical, oricât de greu ar fi fost de asemenea de reprezentat 
în afara adunării Conciliului formele de exercitare ale unei astfel de colegi- 
alități, majoritatea părinţilor conciliari au recunoscut aici un element de 
credință, care trebuia să fie acceptat şi formulat. Aşadar, Conciliul avea 
misiunea de a oferi cuvintelor un conținut precis. Astfel, „colegialitatea” 
nu putea să fie înțeleasă doar ca orientare spirituală, comuniune fraternă 
sau colaborare mai strânsă între episcopi; totodată, primatul suveranului 
pontif nu trebuia să fie compromis în nici un fel. În fine, era vorba despre 
schimbarea unui mod de a înțelege Biserica. 

Conciliul Vatican I a definit o dată pentru totdeauna autoritatea suve- 
ranului pontif în Biserică. Această autoritate este supremă, pentru că nu 
există nimic deasupra ei; este universală, pentru că se extinde la întreaga 
Biserică; este imediată, pentru că se poate exercita fără intermediari. Dar 
istoria arată că exercitarea unei astfel de autorități poate prezenta forme 
multiple, fără să se nege pe sine. De fapt, depinde de suveranul pontif dacă 
se intervine mai mult sau mai puţin direct, după cum o cere binele Biseri- 
cii, în viața acesteia şi în fiecare sector al ei. Aşa se constituie obiceiurile 
într-un sector de viață bisericească, metodele de acțiune pastorală în alt 
sector, care pot părea cuiva drept singura formă normală de exercitare a 
autorității supreme. De aceea, există o mare diferență între modul în care 
papa acționează când e vorba despre episcopi sau dieceze în lumea latină şi 
în lumea orientală. De exemplu, numirea episcopilor comportă modalități 
diferite de intervenție din partea papei, după cum este vorba despre Bise- 
rica Latină sau de Bisericile Orientale. 

Confruntarea între aceste reprezentări obişnuite ale exercitării puterii 
pontificale nu a rămas fără roade; ea a dus la distincţia între credință şi 
traducerile ei concrete, în mod virtual multiple. În Biserica Latină, totul se 
întâmplă ca şi cum Biserica ar fi o mare câmpie în care sunt răspândiţi 
episcopii, şi fiecare, la rândul său, este legat de singura colină mai înaltă, 
suveranul pontif, dar episcopii nu au între ei legături organice obişnuite. 
Cu totul altfel stau lucrurile în lumea greacă: arhitectura familiară a Bise- 
ricii este, pentru creştinii din lumea greacă, aceea a unui episcopat în care 
suveranul pontif constituie cheia de boltă şi capul suprem. Această unitate 
episcopală este, în ochii credincioşilor, primul şi cel mai la îndemână as- 
pect. Ambele reprezentări sunt conciliabile cu doctrina credinței, dar a 
doua pune mai bine în relief un adevăr voalat în prima, mai exact, adevărul 
colegialității episcopale. Această evidenţiere ar putea să aibă în raport cu 
lumea „ortodoxă” mari consecințe, eliminând anumite echivocităţi cu pri- 
vire la gândirea adâncă a Bisericii, care a fost trecută cu vederea uneori în 
virtutea unor reprezentări prea sumare şi în mod rigid adoptate doar din 

comodităţi didactice. În domeniul acesta, Evanghelia face legea, iar, câtă 
vreme privilegiul lui Petru şi al succesorului său nu este pus în discuţie, un 
episcopat conştient de colegialitatea sa poate reflecta Colegiul celor Doi- 
sprezece, pe care Faptele Apostolilor nu-i desparte niciodată. Dar cum s-ar 
putea traduce unitatea episcopală? Conciliul este un exemplu perfect, pen- 
tru că a arătat că, în fața nevoilor lumii, episcopii au descoperit unitatea 
dintre ei. După terminarea Conciliului, a rămas spiritul conciliar, care a 
dus la cimentarea relaţiilor dintre episcopi la nivel continental şi național, 
precum şi la naşterea unor consilii şi congregații episcopale în jurul suve- 
ranului pontif!+. 

În raport cu textul acordat episcopilor, preoții au avut parte de mai pu- 
ţină atenție, fapt care poate fi explicat în mai multe feluri. Mai întâi, teolo- 
gia preoţiei a cunoscut din punct de vedere istoric ample dezvoltări, pe 
când teologia episcopatului a rămas multă vreme foarte sumară; până la 
Conciliul al II-lea din Vatican, episcopatul a fost mai mult trăit decât ana- 
lizat. Apoi, formularea fericită şi precisă a doctrinei despre colegialitatea 
episcopală în acord cu doctrina primatului pontifical era o sarcină foarte 
grea, de aceea, au fost necesare multe precizări. În fine, în aceste paragrafe 
scurte se găseşte tot ceea ce se poate spune despre preoţie. Legând puternic 
şi definitiv preoţia preotului de aceea a episcopului, Lumen gentium reali- 
zează o promovare istorică, depăşind „izolarea” teologică a preoţiei preotu- 
lui. Într-un anumit fel, Conciliul a răspuns la o întrebare ce se punea frec- 
vent înainte: din punct de vedere sacramental, ce primeşte în plus preotul 
care devine episcop? Episcopatul era considerat ultima treaptă a preoţiei, 
după diaconat şi preoția preotului. Dar de data aceasta, preoţia episcopului 
este prima treaptă, iar preoția preotului este participarea şi prelungirea 
preoţiei episcopului. De aici putem desprinde două consecințe importante: 
preoția preotului este legată în mod radical de misiunea apostolilor, pe care 
episcopul o prelungeşte, şi de ansamblul Bisericii, care se găseşte la orizon- 
tul colegiului episcopal din care episcopul face parte. Atât pastoral, cât şi 
spiritual, acest punct al doctrinei despre preoția preotului este foarte im- 
portant, pentru că promovează preoția preotului, lărgindu-i dimensiunile 
şi conexiunile. 

În vremea Conciliului, multe discuţii se concentrau şi asupra diaconatului, 
cerându-se să nu se irosească harul acestei stări, ci să fie pus în slujba ne- 
cesităților urgente ale apostolatului. Conciliul s-a pronunțat favorabil pentru 
această restituire în Biserica latină, dar în anumite condiţii. De asemenea, 


14 Conferinţele episcopale la nivel continental şi naţional sunt un ecou al spiritului Con- 
ciliului al II-lea din Vatican şi o aplicare concretă a doctrinei despre colegialitatea episcopală. 
Actualele congregaţii şi consilii pontificale din cadrul Curiei Romane au la bază aceeaşi 
doctrină despre colegialitatea episcopală. 

a admis, dacă suveranul pontif consideră pozitiv, ca anumiţi bărbaţi căsă- 
toriți, adică aceia ce au fost verificaţi, să poată primi diaconatul. Conciliul 
a refuzat să admită pregătirea tinerilor pentru un diaconat care ar putea 
comporta căsătoria, ca nu cumva să fie deschisă discuţia, chiar şi în apa- 
rență, despre posibilitatea ca preotul să fie căsătorit acolo unde nu este 
admis, ca, de exemplu, în Biserica Latină”. 


Laicii — capitolul al IV-lea - nu figurau în prima schemă a constituţiei 
despre Biserică!$. Pentru creştinul laic, se căuta doar o definiție mai bună, 
chiar cu prețul unei scheme proprii despre Apostolatul laicilor. Datorită 
capitolului despre „poporul lui Dumnezeu”, a apărut şi capitolul despre 
laici. De fapt, analiza mai adâncă a „preoţiei comune” oferea un cadru na- 
tural pentru o reflecţie asupra creştinilor laici şi redistribuia, într-o mani- 
eră comodă şi aproape imperativă, din mai multe puncte de vedere, multi- 
plele aspecte ale calităţii laicului, membru viu al poporului lui Dumnezeu. 
Fără să reducă dependența, care, în sânul Bisericii, îl subordonează pe laic 
ierarhiei voite de Domnul şi instituite de el ca autentică slujire de autori- 
tate, acest capitol dezvoltă în mod generos conţinutul „funcției” laicului în 
Biserică. 

Nimic nu evocă aici definiția negativă, pe care cadrul anterior de gândire 
o făcea aproape inevitabilă şi care vedea în laic doar referința sa la preot şi 
la călugăr, întrucât nu avea caracteristicile lor. Conciliul a depăşit această 
perspectivă, prezentând condiția laicului în Biserică. Laicul are „chemarea 
specifică” de „a căuta împărăţia lui Dumnezeu, ocupându-se de cele vre- 
melnice şi orânduindu-le după voința lui Dumnezeu”; în cazul laicului, 
chemarea profundă, demnitatea fundamentală şi destinul suprem se con- 
fundă. Preoţia laicului, care este preoţia lui Cristos, comportă un aspect şi 
o activitate în ordinea adevărului lui Dumnezeu care trebuie comunicat, în 
mod esenţial prin mărturia vieţii; în ordinea cultului ce trebuie oferit lui 
Dumnezeu prin viața sacramentală; în ordinea împărăției lui Dumnezeu 
de instaurat în lume prin victoria asupra răului şi integrarea credinței şi a 
legii iubirii în structurile umane. 


15 Documentele ulterioare ale magisteriului au aprofundat această doctrină; dintre aces- 
tea, amintim: IOAN PAUL AL II-LEA, Exortaţia apostolică post-sinodală Pastores dabo vobis 
(25 martie 1992), Presa Bună, laşi 2000; CONGREGAȚIA PENTRU CLER, Preotul, învățător al 
cuvântului, ministru al sacramentelor şi păstor al comunității pentru cel de-al treilea mile- 
niu creştin (19 martie 1999), Presa Bună, laşi 2000; IDEM, Instrucţiunea Preotul, păstor şi 
călăuză a comunităţii parohiale (4 august 2002), Presa Bună, Iaşi 2003. 

16 Cf. G.-M. GARRONE, „Constitution dogmatique sur l’Église Lumen gentium”, 91-92. 

Chiar dacă Apostolatul laicilor nu aduce completări bogate, prin acest 
text din Lumen gentium, Conciliul i-a oferit laicului creştin suprema şi cea 
mai înaltă consacrare dogmatică”. 


Chemarea universală la sfinţenie în Biserică — capitolul al V-lea — este 
un ecou al capitolului despre poporul lui Dumnezeu: după cum toți „aleşii” 
Domnului, marcați de harul Botezului, sunt într-adevăr şi în mod funda- 
mental una, la început, egali în demnitate radicală în virtutea aceleiaşi 
vocaţii față de care diversitatea slujirilor consacră unitatea, nu o distruge, 
la fel, toți sunt una la sfârşitul a ceea ce este singurul destin al creştinului: 
sfințenia desăvârşită sau, mai exact, desăvârşirea iubirii'5. Nu există un alt 
scop. În mii de forme, evanghelia evocă această comuniune de destin, con- 
sacrată prin cuvântul Domnului, şi prezintă pentru fiecare dintre aceste 
forme mijloacele necesare pentru realizarea ei: imitarea lui Cristos, lucra- 
rea Duhului Sfânt şi aşa mai departe. 

Stările de viață sunt multiple, după cum multiple sunt responsabilitățile 
în Biserică sau darurile speciale ale Duhului Sfânt; toate au în față, ca 
obiectiv, promisiune şi datorie desăvârşirea sfințeniei: de la episcop la dia- 
con, de la preot la oamenii căsătoriţi, de la aceştia toţi la călugări, fiecare 
poate şi trebuie, în virtutea Botezului asumat, să considere sfințenia drept 
rațiunea de a fi a stării sale şi ca pe ceva posibil de realizat într-un mod 
specific, dar real. În privința aceasta nu există nici o stare care ar putea fi 
exclusă, nu există nici un destin ratat: iubirea desăvârşită se realizează la 
fel de bine în viața unui celibatar sau a unei văduve, ori în viața unui om 
care este victima sorții sau a răutăţii oamenilor. Deoarece sfințenia constă 
în iubirea desăvârşită a lui Dumnezeu şi a aproapelui, martirii sunt în Bi- 
serică exemple vrednice de urmat, precum şi toţi aceia care trăiesc în mod 
voluntar şi radical curăția şi sărăcia, fiind motivaţi de cauza împărăției lui 
Dumnezeu”. 


1 După Conciliul al II-lea din Vatican, doctrina magisteriului a confirmat aceste idei 
fundamentale din Lumen gentium şi din Apostolicam actuositatem în multe intervenții, 
cum ar fi: Ioan PAUL AL II-LEA, Exortația apostolică post-sinodală Christifideles laici (30 de- 
cembrie 1988), Presa Bună, Iaşi 2002; CONGREGAȚIA PENTRU DOCTRINA CREDINȚEI, Notă doc- 
trinară privind unele chestiuni referitoare la angajamentul şi comportamentul laicilor în 
viața politică (16 ianuarie 2003), Presa Bună, Iaşi 2004; IDEM, Scrisoare către episcopii 
Bisericii Catolice despre colaborarea bărbatului şi a femeii în Biserică şi în lume (31 mai 
2004), Presa Bună, laşi 2004. N 

18 Cf. G.-M. GARRONE, „Constitution dogmatique sur l'Eglise Lumen gentium”, 106-107. 

19 Pentru aprofundarea acestei teme, a se vedea: CONGREGAȚIA PENTRU [INSTITUTELE DE 
VIAȚĂ CONSACRATĂ ŞI SOCIETĂȚILE DE VIAȚĂ APOSTOLICĂ, A porni din nou de la Cristos: o an- 
gajare reînnoită a vieții consacrate în cel de-al treilea mileniu (14 iunie 2002), Presa Bună, 
Iaşi 2003. 

Despre călugări — capitolul al VI-lea — este titlul unui capitol ce se bucură 
de un loc special în cadrul Constituţiei Lumen gentium, totuşi, trebuie să 
fie citit împreună cu precedentul capitol, unde era plănuit să apară textul 
despre călugări”. De fapt, numai în funcție de capitolul precedent, putem 
percepe semnificaţia şi specificul său. 

Deşi nu face parte din structura ierarhică a Bisericii şi nu condiționează 
în mod esenţial sfințenia Bisericii, viața consacrată joacă un rol important 
într-o comunitate creştină. Profesiunea şi consacrarea călugărească îi leagă 
într-un mod unic de căutarea iubirii desăvârşite şi unice, prin practica in- 
stituțională a sfaturilor evanghelice, pe cei ce au primit acest har. Totuşi, 
trăirea sfaturilor evanghelice nu-l izolează pe călugăr de poporul lui Dum- 
nezeu, ci îl integrează mai profund. Prin viața sa, călugărul manifestă pre- 
zența deja reală pe pământ a bunurilor cereşti. El anticipă în mijlocul lu- 
mii şi în ochii lumii răscumpărarea lui Cristos şi viața veşnică promisă. Nu 
este un străin în mijlocul poporului lui Dumnezeu, deoarece, pentru acest 
popor, slujirea sa multiformă este o bogăție incomparabilă, lucrarea lui se 
integrează în lucrarea organică a episcopilor, rugăciunea sa este o comoară 
spre binele tuturor. 

În momentele sale grele, istoria Bisericii a beneficiat de aportul vieţii 
călugăreşti, care s-a demonstrat a fi instrumentul providenţial de care s-a 
servit Dumnezeu pentru binele poporului credincios. Sub forme mereu în- 
noite, sub impulsul Duhului Sfânt, viața consacrată continuă să se dezvolte 
asemenea unui pom puternic şi cu multe ramuri?. 


Caracterul escatologic al Bisericii peregrine şi unirea ei cu Biserica ce- 
rească — capitolul al VII-lea — subliniază legătura dintre Biserica cerească 
şi Biserica pământească. Capitolul arată realitatea şi fundamentul acestei 
unități, adică iubirea şi comuniunea în Cristos. Fiind uniţi cu Cristos, cei 
aleşi sunt uniţi şi cu noi şi participă în mod eficace la grija divină pentru 
mântuirea noastră. Martiri, fecioare, mărturisitori, adunaţi în jurul sfintei 
Fecioare Maria şi a îngerilor, sunt mijlocitorii noştri prețioşi dintotdeauna 
în ochii Bisericii, care, în mod legitim, a recurs la ajutorul lor. Noi îi rugăm, 
îi imităm, îi iubim. Liturgia noastră se uneşte cu liturgia lor. Cultul sfinți- 
lor, întemeiat pe adevărul credinţei, curățat de abuzuri sau exagerări, este 
una dintre încurajările şi bogăţiile Bisericii în drumul spre cer. 


2 Cf. G.-M. GARRONE, „Constitution dogmatique sur l’Église Lumen gentium”, 118. 

21 Cf, Ioan PAUL AL II-LEA, Îndemnul apostolic Vita consecrata (25 martie 1996), ARCB, 
Bucureşti 1996. ; 

22 Cf. G.-M. GARRONE, „Constitution dogmatique sur l'Eglise Lumen gentium”, 126-127. 

Sfânta Fecioară Maria, Născătoarea de Dumnezeu, în misterul lui Cristos 
şi al Bisericii — capitolul al VIII-lea — încoronează nu doar efortul teologic 
despre înțelegerea Bisericii, ci întregul Conciliu”. 

Prima parte a capitolului evocă, în mod riguros şi clar, rolul conferit 
sfintei Fecioare de Dumnezeu în economia mântuirii. În mod deliberat, 
acest text rămâne strâns legat de Sfânta Scriptură, deşi afirmă ceea ce 
susține credința Bisericii cu privire la Neprihănita Zămislire şi la ridicarea 
Mariei cu trupul şi sufletul în cer. 

Rolul Mariei în misterul lui Cristos se prelungeşte şi se afirmă în raport 
cu mântuirea noastră în Biserică. Aici, rigoarea terminologică se face din 
nou prezentă. Textul vizează afirmaţiile absolut incontestabile; punând la 
dispoziţia credincioşilor o doctrină pozitivă şi foarte frumoasă despre rolul 
sfintei Fecioare în viața ucenicilor lui Isus Cristos, textul manifestă o grijă 
deosebită în a salvgarda gratuitatea absolută a darului divin şi originalita- 
tea transcendentă a mijlocirii Cuvântului întrupat. 

Iubirea fidelă şi profundă față de sfânta Fecioară va găsi în aceste pagini 
un izvor foarte curat şi, cu siguranță, inepuizabil. Forma riguroasă a tex- 
tului oferă cultului marian un fundament irecuzabil. Acest capitol vorbeşte 
despre cultul marian, invitând Biserica să-l dezvolte cu fervoare, dar nu cu 
frică şi nici în mod exagerat. Mama lui Isus este în cer „chipul şi începutul 
Bisericii glorioase”; ea este „pentru poporul peregrin al lui Dumnezeu 
semnul sigur al mântuirii şi al mângâierii”. Trebuie să o rugăm cu fraţii 
noştri separați, care i se adresează în rugăciune şi care o iubesc, pentru ca 
toate popoarele, într-o zi, să formeze un singur popor al lui Dumnezeu, 
„spre slava Preasfintei şi nedespărțitei Treimi”. 

Cu aceste cuvinte se termină capitolul consacrat sfintei Fecioare, dar şi 
textul constituției dogmatice despre Biserică”. 


Bilanţ şi perspective 


În raport cu toate celelalte constituţii, decrete şi declaraţii ale Conciliului, 
Lumen gentium ocupă un loc central, datorită conținutului său doctrinal, 
spiritual şi pastoral. Pentru Biserica Catolică, Conciliul al II-lea din Vati- 
can a fost o „icoană”, arătând, de fapt, ceea ce este catolicitatea, şi anume 
comuniune cu trecutul, cu izvoarele, identitate în evoluţie, fidelitate în 
reînnoire”. Chiar dacă au trecut patruzeci de ani de la terminarea lucrărilor, 


2 Cf. G.-M. GARRONE, „Constitution dogmatique sur l’Église Lumen gentium”, 137-138. 

24 Cf. IOAN PAUL AL II-LEA, Scrisoarea enciclică Redemptoris Mater (25 martie 1987), ARCB, 
Bucureşti 1992. 

25 Cf. A. MARCHETTO, Il Concilio Ecumenico Vaticano II. Contrappunto per la sua storia, 
Libreria Editrice Vaticana, Città del Vaticano 2003, 254-261. 

nimeni nu se poate pronunța în mod definitiv asupra acestui Conciliu al 
Bisericii şi despre Biserică. Totuşi, poate fi prezentată în linii generale 
semnificația pe care a avut-o pentru ecleziologie şi pentru viața Bisericii. 
Din acest punct de vedere, trebuie să facem distincţie între un bilanț la 
nivel universal şi un bilanț la nivel local. 

La nivel universal, putem constata mai multe aspecte”. În primul rând, 
putem observa un anumit contrast între metoda şi conținutul ecleziologiei 
actuale, care se explică prin confuzia ce o implică fiecare perioadă post-con- 
ciliară, prin profundele transformări ce au avut loc în societate şi în Bise- 
rică, prin ambiguitățile doctrinale şi prin caracterul pastoral al documen- 
telor Conciliului. 

Principalele opțiuni metodologice ale ecleziologiei post-conciliare s-au 
oprit la misterul Bisericii, subliniind deschiderea istorico-salvifică, priori- 
tatea congregatio fidelium, universalitatea reală a Bisericii şi problemele 
conexe în viața Bisericii şi în ecleziologie. Cu privire la imaginea Bisericii, 
înțeleasă ca mister de comuniune, s-a constatat că termenul „comuniune” 
este un concept-cheie în ecleziologia post-conciliară, că există reciprocitate 
între ecleziologie şi cristologie, că Biserica este în slujba comuniunii dintre 
oameni şi că, de fapt, comuniunea eclezială se construieşte pe comuniunea 
de bază. Reînnoirea Bisericii în structurile sale instituționale presupune 
distincția clară între ceea ce se poate şi ceea ce nu se poate schimba în Bi- 
serică, identificarea cauzei interpretărilor ecleziologice opuse, armonia 
asupra enunțărilor şi conținuturilor, distincția între limbajul teologic şi 
limbajul canonic. 

Raportul dintre Biserica universală şi Biserica locală constituie centrul 
gravitațional al ecleziologiei, care doreşte să propună modelul Bisericii 
drept communio ecclesiarum. În cadrul acestui model, primatul şi colegia- 
litatea episcopală joacă un rol important, deşi s-a constatat că afirmarea şi 
aplicarea principiului colegialităţii la toate nivelurile Bisericii post-conciliare 
nu este un lucru uşor de realizat. 

În ce priveşte raporturile dintre ierarhie şi laici, se poate spune că o idee 
s-a cristalizat, şi anume că ministerul ierarhic este în slujba tuturor cre- 
dincioşilor, dar, din cauza ambiguităţilor doctrinale cu referire la conceptul 
de „laic” şi la locul lui în Biserică, s-a ajuns uneori la asumarea unor inter- 
pretări pre-conciliare, cum ar fi cazul conceptului de potestas propus de 
noul CDC. 

Oricum, ceea ce a impulsionat dezvoltarea ecleziologiei post-conciliare a 
fost raportul dintre Biserică şi lume. În sensul acesta, tematica Constituţiei 


2 Cf. A. ANTON, „Eeclesiologia postconciliare: speranze, risultati e prospettive”, în R. 
LATOURELLE, ed., Vaticano II. Bilancio & Prospettive. Venticinque anni dopo. 1962/1987, 
Cittadella Editrice, Assisi 1988, 361-388. 

pastorale Gaudium et spes s-a aflat în centrul discuțiilor ecleziologice; afir- 
marea unităţii dintre Biserică şi lume a fost punctul de pornire al constitu- 
tiei Gaudium et spes, şi tocmai din cauza plurivalenţei conceptului de 
„lume”, Gaudium et spes optează pentru dialog, transmițând un anumit 
optimism ecleziologic. 

La nivel local, Biserica noastră s-a aflat într-o situaţie specială. În timpul 
comunismului, doctrina ecleziologică a Conciliului al II-lea din Vatican a 
fost cunoscută într-o măsură limitată şi trunchiată, iar aplicarea ei s-a fă- 
cut într-un mod improvizat. După 1990, Biserica locală de Iaşi a intrat pe 
drumul reconstrucției vieţii bisericeşti, beneficiind de ajutorul şi experiența 
altor Biserici locale din Europa. Pe de o parte, putem spune că am fost mai 
norocoşi decât ceilalți credincioşi din lumea liberă, pentru că nu am cunos- 
cut dramele provocate de confuzia post-conciliară, iar pe de altă parte, am 
fost mai încercați decât ei, pentru că ni s-a refuzat dreptul la creştere nor- 
mală, pentru că am fost izolaţi şi rupți de legătura firească cu Biserica 
Romei. 

Trebuie să menționăm aici câteva momente importante pe calea refacerii 
instituționale, doctrinale şi pastorale. În anul 1990, au apărut în limba 
română documentele Conciliului al II-lea din Vatican, inițiativa fiind luată 
de Î.PS. Ioan Robu în 1987 şi pusă în aplicare de un grup de traducători 
din Bucureşti”. Tot în 1990, mons. Petru Gherghel a fost consacrat episcop 
de laşi, un eveniment eclezial important, ce a dus la normalizarea vieții 
Diecezei romano-catolice din Moldova. În 1999, Papa Ioan Paul al Il- lea a 
făcut o vizită pastorală şi apostolică în România, cu o mare încărcătură 
simbolică în promovarea relaţiilor ecumenice la nivel local. Între 2001 şi 
2004, Biserica locală de Iaşi a celebrat Sinodul diecezan, ale cărui lucrări 
au fost publicate un an mai târziu în Cartea sinodală%. 

Ar trebui să fie dezvoltate toate aceste momente menționate mai sus şi 
trecute în revistă altele, destul de semnificative pentru viața Diecezei de 
Iaşi: refacerea Provinciei Franciscane „Sf. Iosif” din Moldova, consacrarea 
mons. Aurel Percă drept episcop auxiliar de Iaşi, deschiderea mai multor 
case de apostolat şi de noviciat, aparținând diferitelor congregaţiilor religi- 
oase, feminine şi masculine, deschiderea de noi zone de apostolat în spațiul 
public al societăţii — şcoli, spitale, închisori, mijloace de comunicare în 
masă, asistența pastorală a catolicilor emigranți şi aşa mai departe. Totuşi, 
în spaţiul restrâns al acestei conferințe, aşa ceva este destul de greu de 
realizat, dacă nu chiar imposibil. De aceea, în final, vreau să prezint două 


21 Cf. F BĂLTĂCEANU, „Traducerea documentelor Conciliului al II-lea din Vatican în limba 
română”, Dialog Teologic 11 (2003) 64-66. 

28 DrgcEezA ROMANO-CATOLICĂ DE IAŞI, Cartea sinodală. Biserica, noul popor al lui Dumne- 
zeu, este trimisă în misiune la oamenii de astăzi, Sapientia, Iaşi 2005. 

perspective de raportare la Lumen gentium, care mi se par importante 
pentru creştinii catolici din Moldova. 

_ Prima perspectivă se referă la problema cunoaşterii doctrinei conciliare. 
Intr-adevăr, Conciliul trebuie să fie citit şi interpretat, cunoscut şi meditat, 
atât în cadru didactico-teologic, cât şi existenţial-eclezial. Conciliul ar tre- 
bui să producă roade în ordinea sfințirii. În raport cu provocările actuale, 
sfințenia este un criteriu hermeneutic important. Neîndoielnic, Conciliul 
al II-lea din Vatican a fost un eveniment original, un semn al timpurilor 
pentru oamenii din zilele noastre. Semnul ne-a fost dat, dar oare vom şti 
să-l citim, să-l interpretăm? Conciliul al II-lea din Vatican a fost o puternică 
suflare de vânt, care a zdruncinat Biserica din temelii, dar oare această 
suflare se va stinge? Parafrazând cunoscutul dicton despre sfânta Fecioară 
Maria, putem spune: De Concilio Vaticano II numquam satis! Dar ce ar 
mai fi aceste texte, dacă neglijăm Duhul care le însufiețeşte şi care ne des- 
chide inima pentru a le înțelege? Semnul Conciliului a coincis cu amenin- 
țările de moarte la adresa omenirii. Să ne aducem aminte de criza rachetelor 
balistice din Cuba. Propunându-l pe Cristos drept cale, adevăr şi viață, iar 
Biserica drept sacrament de mântuire universală, Conciliul a dorit să fie 
un ajutor preţios oferit oamenilor pentru a învinge moartea, dar cu o con- 
diţie: dacă devine viaţa vieţii noastre. Într-un chip deosebit, Conciliul tre- 
buie să nască sfinți. Dacă aceştia rămân invizibili, oamenii vor trăi în ceață 
şi vor muri de frig”. 

A doua perspectivă se referă la integrarea relaţiilor dintre clerici, laici şi 
călugări. Faptul că teologii şi păstorii de dinainte de Conciliu uitaseră de 
laici şi de Duhul Sfânt era un loc comun în predicile şi catehezele post-con- 
ciliare*. Cred că această constatare ar putea fi aplicată şi la viața Bisericii 
noastre din perioada comunismului, la care s-ar putea adăuga că la noi au 
fost uitaţi (daţi afară, alungaţi de autorităţile comuniste) şi călugării. Nu 
mă opresc aici la cauzele şi consecințele acestui fenomen, vreau să subliniez 
totuşi legătura dintre laici, călugări şi Duhul Sfânt, pentru că, de fapt, ei 
există sau pot fi uitaţi, lăsați deoparte, numai împreună. Fără Duhul Sfânt, 
nu există nici conştiinţă de creştin laic, nici carismă călugărească. În con- 
textul nostru eclezial, a crede în Duhul Sfânt înseamnă şi să crezi în cei- 
lalți. Dar Biserica şi Duhul Sfânt sunt una: „cred în Duhul Sfânt, sfânta 
Biserica Catolică”, spune Crezul apostolic. 


2 Cf. R. LATOURELLE, „Introduzione”, în IDEM, ed., Vaticano II. Bilancio & Prospettive. 
Venticinque anni dopo. 1962/1987, 18-19. 
3 Apud Th. Rey-MERMET, Croire. Vivre la foi avec le Concile Vatican II, III, 173. 

Orientarea escatologică 


În concluzie, pentru a înțelege ecleziologia Conciliului, trebuie să anali- 
zăm cu atenţie capitolele 4-7 din Constituţia Lumen gentium, unde se vor- 
beşte despre laici, despre chemarea universală la sfințenie, despre călugări 
şi despre orientarea escatologică a Bisericiis!. Aici descoperim ceea ce este 
esențial în viața Bisericii, şi anume sfințenia, conformarea vieții după vo- 
ința lui Dumnezeu; sfințenia îi face loc lui Dumnezeu în mijlocul lumii, iar 
lumea, prin lucrarea sfințeniei, devine „împărăţia lui Dumnezeu”. Aşadar, 
sfințenia nu este o calitate morală, ci locuirea lui Dumnezeu împreună cu 
oamenii, a oamenilor împreună cu Dumnezeu, „cortul” lui Dumnezeu în 
mijlocul oamenilor (In 1,14). 

Orientarea către sfințenie se identifică cu orientarea escatologică, de 
aceea, putem spune că Biserica există ca să-i facă loc lui Dumnezeu în 
lume. Despre toate aceste lucruri vorbeşte ultimul capitol al Constituţiei 
Lumen gentium, consacrat Maicii Domnului. Într-adevăr, Biserica este an- 
ticipată în Maria, iar în Maria este personificată Biserica. Avem o viziune 
despre Biserică în lumina Mariei şi o viziune despre Maria în lumina Bise- 
ricii şi a istoriei mântuirii. Aceste două perspective ne conduc, în cele din 
urmă, la Cristos şi la Dumnezeul întreit, pentru că miza lor este sfințenia 
- locuinţa lui Dumnezeu în om şi în lume - sau tensiunea escatologică a 
Bisericii. Astfel, capitolul despre Maica Domnului desăvârşeşte ecleziologia 
conciliară şi ne readuce la punctul de la care am pornit: Cristos şi Sfânta 
Treime. 


31 Cf. J. RATZINGER, „Despre ecleziologia constituției Lumen gentium”, Dialog Teologic 
7 (2001) 29-31. 


